ΑΣΚΗΣΗ 5: ΜΕΤΡΗΣΗ ΑΒΙΟΤΙΚΩΝ ΠΑΡΑΓΟΝΤΩΝ
Στις οικολογικές μελέτες κάποιου συστήματος ή κάποιων οργανισμών είναι απαραίτητη η ανάλυση των αβιοτικών παραγόντων. Στην οικολογία μελετώνται οι σχέσεις των οργανισμών με το περιβάλλον τους, με τους βιολογικούς (άλλους οργανισμούς) και μη βιολογικούς (αβιοτικούς) παράγοντες.
Οι ζωτικές λειτουργίες των οργανισμών όπως η αύξηση, ο μεταβολισμός, η αναπαραγωγή και ο πολλαπλασιασμός πραγματοποιούνται μόνο όταν οι τιμές των αβιοτικών παραγόντων του βιοτόπου βρίσκονται εντός ορισμένων κατώτερων και ανώτερων οριακών τιμών. Κάθε οργανισμός έχει ένα εύρος ανοχής σε κάποιον αβιοτικό παράγοντα. Το εύρος αυτό ανοχής αντιπροσωπεύει την περιοχή που οριοθετείται από τις χαμηλότερες και υψηλότερες τιμές του υπό εξέταση αβιοτικού παράγοντα, μέσα στη οποία ο οργανισμός μπορεί να επιτελέσει τις φυσιολογικές του λειτουργίες. Τα εύρη ανοχής του οργανισμού είναι συνήθως διαφορετικά για την επιβίωση, την αύξηση και την αναπαραγωγή του (βλ. σχήμα 1). 
Αναπαραγωγή (R)
Αύξηση ατόμου (G)
Επιβίωση ατόμου (S)
R
R
G
G
S
S
Διακύμανση περιβαλλοντικού παράγοντα
Απόδοση είδους











Σχήμα 1. Γραφική παρουσίαση της απόδοσης ενός είδους σε συνάρτηση με την περιοχή τιμών ενός αβιοτικού παράγοντα (εύρος ανοχής). Το μικρότερο εύρος τιμών, το οποίο αναφέρεται στην αναπαραγωγή, ορίζει και την περιοχή, στην οποία η παρουσία του είδους είναι συνεχής.

Τα όρια ανοχής των οργανισμών στους διάφορους αβιοτικούς παράγοντες επηρεάζουν την κατανομή και αφθονία τους στη φύση. Σημαντικοί αβιοτικοί παράγοντες για τους οργανισμούς είναι η θερμοκρασία, η σχετική υγρασία, το φως, οι άνεμοι, οι υδατοπτώσεις, η αλατότητα, το κλίμα, το υψόμετρο, κ.ά.

Θερμοκρασία
Η θερμοκρασία θεωρείται ίσως ο σπουδαιότερος αβιοτικός παράγοντας που επηρεάζει τη διαβίωση των οργανισμών.
Οι οργανισμοί που έχουν την ιδιότητα να διατηρούν σταθερή τη θερμοκρασία στον εσωτερικό κυρίως μέρος του σώματός τους (πτηνά και θηλαστικά) ονομάζονται ομοιόθερμοι. Οι οργανισμοί αυτοί έχουν, όπως λέγεται, μηχανισμούς θερμορύθμισης. Οι υπόλοιποι ζωικοί οργανισμοί και όλοι οι φυτικοί, που δεν έχουν τέτοιους μηχανισμούς θερμορύθμισης και η θερμοκρασία του σώματος ποικίλλει και ταυτίζεται σχεδόν πάντοτε με τη θερμοκρασία του περιβάλλοντος ονομάζονται ποικιλόθερμοι. Επιπλέον, ανάλογα με τις περιοχές εξάπλωσής τους, οι οργανισμοί έχουν αναπτύξει κατάλληλες προσαρμογές, ώστε να εκμεταλλεύονται σε βέλτιστο βαθμό το περιβάλλον τους.

Φως
Από την ολική ηλιακή ενέργεια περίπου 50% βρίσκεται στην ορατή περιοχή του φάσματος και η υπόλοιπη στην υπεριώδη (<360 nμ) και υπέρυθρη (>760 nμ).
Οι έντονες εποχιακές διακυμάνσεις της ηλιακής ενέργειας στις πολικές και εύκρατες περιοχές έχουν θεμελιώδεις βιολογικές επιπτώσεις στους οργανισμούς. Σ' αυτές οφείλονται οι εποχιακές μεταναστεύσεις και οι αλλαγές των ρυθμών φωτοσύνθεσης στους διάφορους τύπους οικοσυστημάτων. Εκτός όμως από τις επιπτώσεις του φωτός στους χερσαίους οργανισμούς, η δίοδος του ηλιακού φωτός εντός του νερού επηρεάζει ιδιαίτερα τους υδρόβιους οργανισμούς. Συγκεκριμένα στο νερό, τη μικρότερη απορρόφηση υφίσταται η κυανή πράσινη ακτινοβολία και τη μεγαλύτερη η ερυθρή και η πορτοκαλί ακτινοβολία. Η συμπεριφορά αυτή του φωτός μέσα στο νερό καθορίζει σε μεγάλο βαθμό τη βιολογία και την οικολογία των υδρόβιων οργανισμών, όπως την κατακόρυφη κατανομή του φυτοπλαγκτού και της πρωτογενούς παραγωγικότητας, τις ημερονύκτιες (νυχθήμερες-diurnal) μεταναστεύσεις ζωικών οργανισμών, τη θερμοζώνωση των υδατίνων μαζών, τη δημιουργία ρευμάτων, κ.ά.

Άνεμοι και υδατοπτώσεις
Η ένταση και η διεύθυνση των ανέμων, καθώς και το ποσοστό υδατοπτώσεων αποτελούν σημαντικούς αβιοτικούς παράγοντες για τη βιολογία και την οικολογία των οργανισμών. Οι διαφορές στις προσαρμογές των οργανισμών για τους παράγοντες αυτούς είναι ιδιαίτερα εμφανείς από τις τροπικές μέχρι τις πολικές περιοχές, από τα  μικρά προς τα μεγάλα υψόμετρα, από τις παραλιακές προς τις ηπειρωτικές περιοχές.
Συγκεκριμένα, η ατμοσφαιρική κυκλοφορία (τα συστήματα ανέμων) οφείλεται κυρίως: 
α) στην ανισομερή κατανομή της ηλιακής ακτινοβολίας πάνω στην επιφάνεια της γης, η οποία έχει σαν συνέπεια την ανομοιόμορφη θέρμανση του πλανήτη, 
β) στην περιστροφή της γης γύρω από τον άξονά της 
 γ) στη μεταβολή της σχετικής θέσης γης και ήλιου κατά τη διάρκεια του έτους. 
Επιπλέον, η άνιση διανομή των ηπειρωτικών και θαλάσσιων μαζών στο βόρειο και νότιο ημισφαίριο δημιουργεί περαιτέρω παραμορφώσεις της κυκλοφορίας των αέριων μαζών, για τους εξής κυρίως λόγους: η θερμοχωρητικότητα του νερού είναι μεγάλη, έτσι η απώλεια θερμότητας γίνεται βραδύτερα από υδάτινα και ταχύτερα από τα χερσαία συστήματα. Επίσης η υγρασία στις παραθαλάσσιες περιοχές είναι υψηλότερη. Οι ωκεανοί αυξάνουν την υγρασία και τις υδατοπτώσεις και μετριάζουν τις ακραίες θερμοκρασίες των γειτονικών ηπειρωτικών περιοχών.


ΕΚΤΙΜΗΣΗ ΑΒΙΟΤΙΚΩΝ ΠΑΡΑΜΕΤΡΩΝ
Η άσκηση αυτή περιλαμβάνει μια μέθοδο για την εκτίμηση των αβιοτικών παραμέτρων στις υπό μελέτη περιοχές. Στην μέθοδο αυτή θα χρησιμοποιηθούν όργανα χειρός για την εκτίμηση θερμοκρασίας (θερμόμετρο), σχετικής υγρασίας (υγρόμετρο), ηλιακής ενέργειας (φωτόμετρο) και ταχύτητας ανέμου (ανεμόμετρο). 

Α. Όργανα χειρός
Η κάθε εργαστηριακή ομάδα (τριμελής ή τετραμελής) θα επιλέξει δύο φυτικά είδη, με διαφορετικό συνδυασμό για την κάθε ομάδα (π.χ. Χαρουπιά- Θυμάρι η πρώτη, χαρουπιά-ελιά η δεύτερη,κ.λ.π). Για κάθε είδος θα μετρήσει κάτω από την κόμη πέντε ατόμων τέσσερις αβιοτικές παραμέτρους: θερμοκρασία σε βαθμούς Κελσίου, σχετική υγρασία σε % του κορεσμένου, ηλιακή ακτινοβολία σε lux και ταχύτητα ανέμου σε μέτρα ανά δευτερόλεπτο, ενώ θα βρεθούν και οι μέσοι όροι για την κάθε παράμετρο, στο κάθε φυτικό είδος.

